In-Nerazzurro Newsletter ta' kull xahar mill-Inter Club Malta Awissu 2019 F'din il-ħarġa… L-Editorjal - Uno per Tutti, Tutti per Uno Merħba lil… Conte is back - Konferenza stampa ta' introduzzjoni L-Istorja ta' San Siro (L-aħħar puntata) minn John Zammit Preseason 2019/20 Bombers Nerazzurri - Ramon Diaz: Bomber għal staġun wieħed minn L.C. Il-Kalendarju tas-Serie A Kull ritratt għandu storja Minn Internazionale għal Ambrosiana (2) minn Mario Formosa Holt Mill-kalendarju ta' l-Inter Club Malta minn L. C. L-Editorjal: Uno per Tutti, Tutti per Uno Ċert li kulħadd sema' bit-tlett muskettieri u l-motto tagħhom: Wieħed għal kollha, kollha għal wieħed. Sa mill-bidunett tal-ħatra tiegħu bħala kowċ ta' l-Inter, jidher li dan huwa l-kmandament, il-kredu ta' Antonio Conte. Għal l-ex kowċ tan-Nazzjonali Taljana u Chelsea, il-bażi ta' kull suċċess huwa l-'AĦNA' u mhux il-'JIEN'. Jirbaħ jew jitlef il-kollettiv u mhux is-singolu. Ma dan il-kmandament inżidu erba' oħra - impenn, dixxiplina, disponibilità u rispett. Bill-kliem u bill-fatti, Antonio Conte diġa' wera kemm dawn il-kmandamenti jemmen fihom. Taqblu jew ma taqblux dan kien wieħed mill-motivi lil plejers bħal Icardi u Nainggolan ma jagħmulx parti mill-proġett Contain. Għalih il-kollettiv jiġi l-ewwel u qabel kollox. Fit-tim ta' Antonio Conte m'hemmx lok għal 'primedonne', kulħadd irid jaħdem versu għan wieħed - is-suċċess… ibda minnu u spiċċa fl-iżgħar mill-ħaddiema li jieħdu ħsieb it-turf tat-training grawnds ta' Appiano Gentile. L-impenn sħiħ huwa fundamentali tant li għal Conte anke f'telfa hemm xi ħaġa pożittiva jekk it-tim joħroġ bill-flokk maħsul bl-għaraq. Ma' l-impenn jrid ikun hemm d-dixxiplina ħaġa li Conte se jkun strett ħafna fuqha. Dixxiplina mhux biss waqt it-training imma anke f'dak kollu li jirrigwarda t-tim. Wara staġuni fejn, anke jekk mhux dejjem tort tal-kowċis dan il-fattur kien nieqes, dan il-fattur hemm bżonnu ħafna jekk inriedu nerġgħu nduqu t-triq tas-suċċess. Iżda l-impenn u d-dixxiplina mhux kollox jekk ma' jkunx hemm id-disponibilità. U hawn għandna t-tielet kmandament ta' Antonio Conte. Dan hu dak li jrid jara mit-tim, disponibilità għal dan li hu jrid minnu. Dan kien il-messaġġ li waqt il-konferenza ta' introduzzjoni bagħat lil Ivan Perisic u lit-tim, u biex jorbot kollox l-aħħar kmandament - ir-rispett. Rispett reċiproku mhux biss bejn kowċ u plejers imma anke bejn l-istess plejers, ħaġa li naqset ħafna fl-aħħar staġuni. M'hemmx lok aktar għall-kontroversi. L-obbjettiv huwa wieħed, dak li l-Inter terġa' tirritorna fil-quċċata tal-futboll Taljan u Ewropew. Il-pedament bill-kliem tpoġġa, issa jmiss li Antonio Conte flimkien ma' l-istaff tiegħu u l-plejers bill-fatti jaħdmu flimkien sabiex kif qal hu stess anke l-1% ta' l-għanijiet għal dan l-istaġun jintlaħaq. Amala… Merħba lil… Diego Godin Nazzjonalità: Uruguay Data tat-twelid: Rosario 16/02/1986 (33 sena) Rwol: Difensur Karriera: Klabb 2003-2006 Cerro (Uru) 56 (6) 2006-2007 Nacional (Uru) 26 (0) 2007-2010 Villarreal (Spa) 91 (4) 2010-2019 Atlético Madrid (Spa) 277 (17) Nazzjonali 2005- Uruguay 131 (8) Palmares Klabb Liguilla Pre-Libertadores de América: 2006-2007 Nacional Coppa del Re: 2012-2013 Atlético Madrid Kampjonat Spanjol: 2013-2014 Atlético Madrid Supercoppa Spanjola: 2014 Atlético Madrid Supercoppa UEFA: 2010, 2012, 2018 Atlético Madrid UEFA Europa League: 2011-2012, 2017-2018 Atlético Madrid Nazzjonali Copa America: Argentina 2011 Valentino Lazaro Nazzjonalità: Austria Data tat-twelid: Graz 24/03/1996 (23 sena) Rwol: Plejer ta' nofs-il-grawnd Karriera: Klabb 2012-2013 Red Bull Salzburg (Aut) 16 (2) 2013 F.C. Liefering (Aut) 3 (0) 2013-2017 Red Bull Salzburg (Aut) 71 (9) 2017-2019 Hertha BSC (Ger) 57 (5) Nazzjonali 2011 Austria U-16 4 (0) 2012-2013 Austria U-17 17 (0) 2014 Austria U-18 2 (0) 2015-2016 Austria U-21 6 (0) 2014- Austria 19 (1) Palmares Klabb Kampjonat Awstrijak: 2013-2014, 2014-2015, 2015-2016, 2016-2017 Red Bull Salzburg Tazza ta' l-Awstrija: 2013-2014, 2014-2015, 2015-2016, 2016-2017 Red Bull Salzburg Stefano Sensi Nazzjonalità: Italia Data tat-twelid: Urbino 05/08/1995 (24 sena) Rwol: Plejer ta' nofs-il-grawnd Karriera: Klabb 2013-2015 San Marino (self) 59 (10) 2015-2016 Cesena 31 (3) 2016-2019 Sassuolo 61 (5) Nazzjonali 2012 Italia U-17 1 (0) 2015 Italia U-20 3 (0) 2018- Italia 2 (1) Lucien Agoumé Nazzjonalità: Camerun Franza (mis-sena 2018) Data tat-twelid: Yaoundé 09/02/2002 (17 il-sena) Rwol: Plejer ta' nofs-il-grawnd Karriera: Klabb 2018-2019 Sochaux 16 (0) Nazzjonali 2018 Franza U-16 4 (2) 2018-2019 Franza U-17 17 (3) Nicoló Barella Nazzjonalità: Italia Data tat-twelid: Cagliari 07/02/1997 (22 sena) Rwol: Plejer ta' nofs-il-grawnd Karriera: Klabb 2014-2016 Cagliari 8 (0) 2016 Como (self) 16 (0) 2016-2019 Cagliari 97 (7) Nazzjonali 2012 Italia U-15 5 (0) 2012 Italia U-16 4 (0) 2013 Italia U-17 5 (0) 2014-2015 Italia U-18 8 (0) 2015-2016 Italia U-19 16 (0) 2016-2017 Italia U-20 8 (0) 2017-2019 Italia U-21 9 (1) 2018- Italia 7 (2) Conte is back - Konferenza stampa ta' introduzzjoni L-Istorja ta' San Siro (L-aħħar puntata) minn John Zammit Kulħadd jaf li l-grawnd ta' San Siro kien fl-aħbarijiet tul dawn l-aħħar xhur. Bejn għax ħarġet l-aħbar li kien hemm min ra xi ġebel jaqa' mit-tielet anello, bejn għax kien hemm min ħassu jriegħed waqt xi logħbiet tal-kampjonat li għadda u għaliex ukoll hemm min qed isostni b'qawwa kbira, fosthom iż-żewġ klabbs ta' Milano, li għandu jinbena grawnd ġdid u jitwaqqa' San Siro!!!!! Jien ser nagħti ftit il-kronaka ta' kif żvolġew l-affarijiet u x'hemm ippjanat għall-futur għal dan il-grawnd maestuż li mhux ta' b'xejn isejħulu "La Scala del Calcio". 7 t'April 2019: waqt il-logħba Inter-Atalanta, jinħassu l-ewwel vibrazzjonijiet fit-tielet anello. 27 t'April 2019: waqt il-logħba Inter-Juventus jerġgħu jinħassu iktar vibrazzjonijiet u jaqa' wkoll xi ġebel żgħir mit-tielet anello għal fuq in-nies. 2 ta'Mejju 2019: Il-Politecnico ta' Milano, li huwa eċċellenza taljana u li ilu jieħu ħsieb l-istudju taċ-ċaqlieq f'San Siro għal dawn l-aħħar 13-il sena, joħorġu jgħidu li l-ftit theżżiżiet żgħar li kien hemm, kienu normali u mhux ta' periklu. 8 ta' Mejju 2019: Il-Kunsill lokali ta' Milano, li huwa l-proprjetarju ta' San Siro, jaħtar lill-Inġinier Gian Michele Calvi, espert mondjali fuq iċ-ċaqlieq tal-bini u struttutri kbar, biex jeżamina din is-sitwazzjoni. Calvi wara ftit ġranet ta' studju, jgħid li m'hemm l-ebda periklu u l-istruttura tal-grawnd għadha soda. 13 ta' Mejju 2019: Roberto Ruozzi, l-President tal-kumpanija M-I Sport, (li hija mqabbda mill-Inter u l-Milan biex tieħu ħsieb l-"Up-Keep" tal-grawnd) jgħid li l-grawnd huwa monitorat b' "sensors" li huma kapaċi jaqraw l-ossillazzjoni tal-bini u dawn l-istess "sensors" ma irreġistraw xejn barra minn loku u l-vibrazzjonijiet tas-7 u s-27 t'April kienu normali. 23 ta' Mejju 2019: Il-professur Alfredo Cigada, il-kap tal-iskwadra ta' 30 persuna mill-Politekniku ta' Milano li tieħu ħsieb il-manutenzjoni u s-sigurtà tal-bini ta' San Siro, jagħmel konferenza stampa u jsemmi dawn il-punti mportanti: Huwa naturali li fi strutturi kbar bħal San Siro ikun hemm ftit theżżiż. Bil-kontra, jkun perikoluż jekk ma jkunx hemm theżżiżiet jew ossillazzjonijiet. Għal dawn l-aħħar 13-il sena, l-affarijiet baqgħu dejjem l-istess u n-nies għamlu ftit paniku għax ġew konxji psikologikament mill-waqa' tal-pont Morandi ġewwa Genova. Aħna nimmonetirjaw San Siro 24 siegħa kuljum u nagħmlu l-istess eżamijiet li professur tal-qalb jagħmel fuq il-pazjenti tiegħu. Aħna nirreġistraw it-tħabbit tal-qalb ta' San Siro. Għall–vibrazzjonijiet għandna 48 sensor imxerrdin mal-grawnd kollu u 20 sensor oħra biex jikkontrollaw is-saħħa tas-siment. Għandna wkoll 22 sensor ieħor imwaħlin mal-ħdax-il travu li hemm. Ma jaħarbilna xejn tant li jekk ikun hemm skossa ta' terremot sa 300 kilometru l-bogħod, inkunu nafu. Għall-futur, l-ebda espert m'hu lest li jagħmel wegħdiet għas-sigurtà imma għall-preżent ninsabu arċi-sikuri li kollox huwa sewwa u sikur u jekk jinbidlu l-affarijiet inkunu nafu mill-ewwel. Din hija l-aħjar garanzija li għandna x'noffru għal dawk li jiġu San Siro. Ġunju 2019: Sa dan it-tant, ix-xahar kollu ta' Ġunju kien mimli b'kunċerti ta' Vasco Rossi, Ligabue, Laura Pausini + Biagio Antonacci u Ed Sherann u San Siro baqa' hemm qawwi u sħiħ. Però oħroġ il-għaġeb, iż-żewġ klabbs ta' Milano qed jaqblu flimkien li għandu jinbena grawnd ġdid fl-istess żona ta' San Siro u jitwaqqa' l-grawnd li ilu mibni mill-1925!!!!!!!!! Ħafna bħali jsostnu li din hija ġennata kbira, iktar u iktar meta l-grawnd il-ġdid li qed jipproponu l-Inter u l-Milan ikun ukoll proprjetà tal-kunsill ta' Milano. Hawnhekk ħarġu ħafna istituzzjonijiet kontra din il-proposta fosthom l-ARCHITECTS' DECLARE assoċjazzjoni mondjali tal-arkitetti ibbażata ġewwa Londra. Dawn qed jgħidu li tkun ġennata kbira jekk jitwaqqa' San Siro. Huma ġabu eżempju bil-grawnd ta' Highbury. L-Arsenal kienu bnew grawnd ġdid (l-Emirates Stadium) però mhux biss ħallew Highbury imma irranġawh ukoll u llum isiru fih ċertu attivitajiet kif ukoll iservi ta' mużew storiku għas-segwaċi tal-Gunners. The Architects' Declare qed isostnu biex jiġi ippreżervat San Siro u jiġu ibbojkotjati dawk li jridu grawnd ġdid. Li jagħmlilna kuraġġ, lilna li nħobbu lil San Siro, (kemm lil-grawnd u kemm lill-qaddis) hija d-dikjarazzjoni li għamel is-Sindku ta' Milano, Beppe Sala u li miegħu qabel il-President tar-reġjun tal-Lombardia, Attilio Fontana. Id-dikjarazzjoni tgħid hekk: "Lo stadio di San Siro deve restare in piedi almeno fino al 2026 dove in quel anno, e' prevista la cerimonia d'inaugurazione dei Giochi Olimpici d'inverno". Mela kuraġġ ħbieb, għandna sal-inqas sas-sena 2026 ingawdu lil dan il-grawnd maestuż. Il-qaddis Siro kien dak it-tifel li kellu l-ħames ħobżiet u ż-żewġ ħutiet li minnhom Ġesù ta' Nazareth Għamel miraklu kbir u temgħa lil 5,000 ruħ li marru warajĦ biex jisimgħu l-kelma Tiegħu. Min jaf kieku l-qaddis San Siro, permezz tal-Mulej Ġesù, ikompli jkattar is-snin u l-ħajja tal-Giuseppe Meazza jew aħjar kif jafu kulħadd: LO STADIO SAN SIRO. VIVA SAN SIRO PER SEMPRE Preseason 2019/20 - L-ewwel ta' Conte - ICC: Telfa minima kontra l-United - ICC: Il-penalties jippenalizzaw il-wirja tajba tan-Nerazzurri - International Super Cup: Inter rebbieħa wara wirja oħra tajba Bombers Nerazzurri - Ramon Diaz: Bomber għal staġun wieħed minn L.C. Ramon Diaz twieled nhar id-29 ta' Mejju 1959 ġewwa La Rioja fl-Argentina. Hu beda il-karriera tiegħu mat-tim ta' River Plate fejn iddebutta fil-kampjonat Argentin fl-istaġun 1978/79. B'kollox mat-tim ta' Buenos Aires lagħab ħames staġuni u f'total ta' 123 partiti fil-kampjonat skorja 57 gowl. Fl-istaġun 1982/83 għamel id-debutt tiegħu fil-kampjonat Taljan mat-tim tan-Napoli eżattament fit-12 ta' Settembru 1982 ġewwa is-San Paolo kontra l-Udinese f'partita li spiċċat 0-0. Bil-flokk tan-Napoli li ma tantx ġablu fortuna, lagħab staġun wieħed fejn f'25 partita tal-kampjonat skorja biss 3 gowls. Fl-istaġun ta' wara Diaz, dejjem fin-nofs in-nhar ta' l-Italja, inaqgħad mal-Avellino fejn kellu 3 staġuni tajbin ferm tant li gibed l-attenzjoni tal-Fiorentina tant li fl-istaġun 1986/87 inaqgħad magħhom. Mal-Vjola Ramon lagħab żewġ staġuni fejn f'53 partita skorja 17 -il gowl. Iżda l-aqwa staġun ta' Ramon Diaz fl-Italja jibqa' bla ebda dubju dak ta' l-1988/89. Kien l-istaġun li fih Ramon issieħeb lill-Inter. Ironikament in-Nerazzurri akkwistaw lil Diaz bħala s-sostitut tal-plejer Alġerin Rabah Madjer wara li dan tal-aħħar ma għaddiex minn test mediku. F'dik il-kampanja akkwisti l-President Ernesto Pellegrini, kien għamel ħiltu kollu sabiex issaħħaħ it-tim tant li flimkien ma' Diaz nsibu l-akkwisti ta' Lothar Mattahus, Andreas Brehme, Nicola Berti u Alessandro Bianchi. Id-debutt assolut tiegħu bil-flokk nerazzurro seħħ nhar l-24 t'Awwissu1988 f'partita tal-Coppa Italia kontra Monopoli (1-0) mentri fil-Kampjonat skorja l-ewwel gowl tiegħu għal l-Inter nhar is-16 t'Ottubru 1988 fit-tieni logħba tal-kampjonat ġewwa San Siro kontra l-Pisa meta fil-75' poġġa lin-Nerazzurri fil-vantaġġ biex wetta' t-triq għar-rebħa ta' 4-1. Plejer ta' kariżma kbira mill-ewwel daħal fil-qalb tal-partitarji tal-Inter u sar wieħed mill-benjamini tagħhom. L-isfortuna ta' Diaz kien li l -Inter meta xtraw lil Ramon kienu diġa xtraw ukoll mingħand Stuttgart lil Jurgen Klinsmann li kellu jissieheb lin-Nerazzurri fl-istagun ta' wara, 1989/90. Kien biss minħabba l-fatt li f'dawk is-snin kull tim seta' jkollu biss 3 barranin. Għaldaqstant għal din ir-raġuni Diaz kellu jħalli lill-Inter fl-aħħar tal-istaġun 1988/89 bir-rebħa tal-kampjonat. Diaz lagħab l-aħħar logħba bil-flokk tal-Inter nhar il-25 ta' Mejju 1989, fl-aħħar logħba tal-kampjonat kontra l-Fiorentina f'San Siro lin-Nerazzurri hargu rebbieha 2-0. Dakinhar aħna tal-INTER CLUB MALTA kellna x-xorti li narawh fl-azzjoni meta tlajna biex nieħdu sehem fiċ-ċelebrazzjonijiet tar-rebħ tat-13-il Scudetto fl-istorja tal-Inter. B'kollox Ramon Diaz fl-istaġun 1988/89 lagħab total ta' 34 partita fil-kampjonat u skorja 12-il gowl. Lagħab ukoll 3 logħbiet fit-Tazza UEFA u skorja 3 gowls mentri f'7 logħbiet tal-Coppa Italia sab ix-xibka darba. Għalkemm liebes il-flokk glorjuz tal-Inter għal staġun wieħed biss, Ramon Diaz jibqa' għal dejjem f'qalb tat-tifosi Nerazzurri. Il-Kalendarju 2019/2020 Meta baqa' biss ftit anqas minn xahar għal bidu ta' l-istaġun, fl-aħħar is-Serie A għanda l-kalendarju tagħha. L-ewwel ġurnata tal-kampjonat tintlagħab bejn l-24 u l-25 ta' Awissu waqt li l-aħħar ġurnata tkun fl-24 ta' Mejju 2020. Il-logħbiet f'nofs il-ġimgħa se jkunu fil-25 ta' Settembru, 30 ta' Ottubru u 22 ta' April 2020, waqt li l-kampjonat se jieqaf minħabba l-impenji tan-Nazzjonali fit-8 ta' Settembru, 13 ta' Ottubru, 17 ta' Novembru u 29 ta' Marzu 2020. Kuntrarju għal dak li ġara fl-istaġun li għada fil-perjodu tal-festi tal-Milied il-kampjonat se jieqaf bejn it-23 ta Diċembru u l-4 ta' Jannar 2020. Ngħaddu biex nagħtu ħarsa ħafifa lejn il-kalendarju tat-tim tagħna. In-Nerazzurri mmexxija minn Antonio Conte jibdew l-impenji tagħhom ġewwa l-Meazza kontra t-tim neo-promoss ta' Lecce immexxi minn Liverani, tim li Conte beda l-karriera tiegħu. L-ewwel 'big match' ta' l-istaġun tasal fir-4 ġurnata, id-Derby della Madonnina, bl-Inter bħala t-tim ospitat u dan wara li fit-2 u 3 ġurnata l-impenji tat-tim ta' Conte jkunu kontra timijiet ta' nofs il-klassifika, Cagliari (A) u Udinese (H). Wara d-derby bejn il-5 u 7 ġurnata, l-Inter għandhom sensiela ta' partiti diffiċli kontra Lazio (H), Sampdoria (A) u dik li minn dejjem titqies bħala l-logħba ta' ħajjietna, id-Derby d'Italia fil-Meazza kontra l-Juventus. Wara dan it-trittiku ta' logħbiet diffiċli, l-Inter jiffaċċjaw diversi impenji kontra timijiet aktar 'abordabili' għalkemm l-esperjenza tgħallimna li huwa impenji bħal dawn lin-nerazzurri jfallu. Sassuolo (A), Parma (H), Brescia (A), Bologna (A), Hellas Verona (H), Torino (A) u Spal (H) huma l-impenji qabel il-logħba diffiċli fil-Meazza kontra r-Roma fil-15 il-ġurnata. L-aħħar erba' logħbiet ikunu kontra Fiorentina (A), Genoa (H) qabel il-waqfa għall-perjodu tal-Milied biex is-sena 2020 tiftaħ bill-'big match' ġewwa s-San Paolo kontra n-Napoli ta' Ancelotti. L-aħħar logħba fl-ewwel round tkun fil-Meazza kontra l-Atalanta biex mid-19 ta' Jannar 2020 jibda t-tieni round li jiġi fit-tmimu kif diġa' għedna fl-24 ta' Mejju. L-aħħar kurżita' dan l-istaġun jaħbat dak taiċ-ċentinarju minn meta il-kampjonat 1919/20 beda jintlagħab bil-formola li nafuh illum. Kull ritratt għandu storja Staġun 1988/89: Fuq il-panchina interista, l-ex juventin Giovanni Trapattoni. Fit-tim Zenga, Bergomi, Ferri, Mandorlini, Bianchi, Berti, Serena, Matteoli, G. Baresi, Fanna, l-Argentin Ramon Diaz, il-panzer Ġermaniżi Adreas Brehme u Lothar Matthaus. F'kelma waħda tim li daħal fl-istorja interista għar-rebħ ta' kampjonat li fih in-Nerazzurri ddominaw u kisru kull rekord fi żmien meta għal kienu jingħataw żewġ punti għal kull rebħa. Illum 30 sena wara t-tmun tat-tim interista qiegħed f'idejn ex-Juventin ieħor, Antonio Conte, u għaldaqstant waqt li nfakkru dak lis-Scudetto memorabli, nisperaw li jkun ta' awgurju għal l-istaġun li qiegħed fuq l-għatba tal-bieb. Minn Internazionale għal Ambrosiana (2) minn Mario Formosa Holt Kif għidna fl-ewwel parti ta din is-sensiela, is-sitwazzjoni fl-Italja f'dawk iż-żminijiet xejn ma kienet waħda sabiħa. U bħallikieku biex l-Interisti jżommu wkoll mar-ritmu tal-pajjiż kellhom żewġ staġuni ħżiena ferm. - It-tim Staġun 1921/22 Nibdew bl-istaġun 1921/22. It-timijiet hekk imsejjħa 'kbar' ma riedux jilgħabu maż-'żgħar'. B'riżultat ta' dan ġew iffurmati żewġ Federazzjonijiet. Waħda dik tradizzjonali jiġifieri l-F.I.G.C. u l-oħra li ġiet imsemmija Confederazione Calcistica Italiana. Kull waħda minn dawn organizzat il-kampjonat tagħha. Naturalment l-Interisti lagħbu f'dan il-kampjonat 'ġdid'…iżda b'riżultati diżastruzi. Minn 22 partita huma rebħu biss 3, ġew draw 5 u saħansistra tilfu 14-il logħba. Naturalment din il-Federazzjoni 'ġdida' ma kienitx rikonoxxuta mill-F.I.F.A. u għaldaqstant dawk il-plejers li kienu "dissidenti" ma setgħux jiffurmaw parti mit-tim Nazzjonali Taljan. Kien għalhekk, li għal dan l-istaġun biss, plejers ta' kalibru ta' Luigi Cevenini tal-Inter u Santamaria tal-Genoa, telqu l-klabbs rispettivi tagħhom u ngħaqdu ma' Novese. - via Unione, 5 Almenu nistgħu ngħidu li ta' sodisfazzjon morali għal l-Interisti f'dik is-sena (1922) kien il għall-ewwel darba f'erbatax -il sena l-Inter kellha s-sede uffiċċjali tagħha. Din kienet ġewwa 'via Unione, numru 5',u kienet meqjusa bħala l-aqwa klabb ta' għaqda sportiva fl-Italja. Ħafna kienu jirreferu għaliha bħala "is-salott l-ahdar tal-Internazionale". - Emilio Colombo Jekk nriritornaw għall-futbol milgħub jew aħjar diskuss u miġġieled fil-laqgħat, insibu li b'xorti tajba s-sitwazzjoni reġgħet għan-normal grazzi għal medjazzjoni għaqlija ta' Emilio Colombo li dak iz-zmien kien l-editur tal-Gazzetta dello Sport. Ġie deċiż li għal dak l-istaġun 1921/22 l-Italja jkollha żewġ timijiet champions. Il-Pro Vercelli rebħu dak tar-'ribelli' filwaqt lin-Novese ħarġu rebbieħa ta' dawk li baqgħu fidili lejn l-F.I.G.C.. - It-tim Staġun 1922/23 Fl-istaġun ta' wara, jiġifieri dak ta' 1922/23, l-affarijiet għan-Nerazzurri marru nitfa aħjar. Huma temmew l-impenji tagħhom bi 8 rebħiet, 5 draws u 9 telfiet. Hawnhekk nistgħu nagħdu għal ħames staġuni konsekuttivi, li fihom l-Interisti għalkemm ma rreġistrawx wisq riżultati ta' prestiġju, kienu aktar sereni fil-logħob tagħhom. - L-ewwel logo ta' l-Ambrosiana Staġun 1928/29 Dan iwassalna għal l-'imbierek' sajf tal-1928, eżattament 91 sena ilu. L-eku tar-rivoluzzjoni kalċistika tal-1921 baqa' jinħass tant li l-ħtieġa dejjem aktar ta' kampjonat wieħed saret xi ħaġa inevitabbli. Tant li fl-aħħar ġie deċiż li l-ewwel kampjonat, imsejjaħ Divisione Nazionale, jibda jintlagħab mill l-istaġun 1929/30. L-istaġun 1928/29 kellu jservi sabiex minnu jintgħażlu s-sittax-il tim li fl-istaġun ta' wara jagħtu bidu għal l-ewwel Serie 'A' fl-istorja tal-futbol Taljan. Qamet polemika taħraq għax fost it-timijiet li tħallew barra kien hemm il-Fiumana. U hawn jidħol fl-istorja (u l-istorja tal-Inter) ir-reġim Faxxista. Bħal kull reġim dittatorjali ieħor, dawn kienu jiddeffsu f'kollox, saħansitra anke fl-isport. Anzi, kienu jużaw l-isport bħala mezz ta' propaganda. Id-dirigenti Faxxisti riedu akkost ta' kollox li fost il-klabbs ta' Milano l-Internazionale u l-Unione Sportiva Milanese jingħaqdu flimkien u jiffurmaw klabb wieħed. Fil-puntata li jimiss nagħtu ħarsa lejn l-attentat iddisprat ta' xi membri akkaniti Interisti sabiex din l-għaqda ma sseħx imma l-sforzi tagħhom, kif turi l-istorja, sfaw fix-xejn… TKOMPLI… Mill-kalendarju ta' l-Inter Club Malta minn L.C. Laqgħa Ġenerali Fl-aħħar Ħadd ta' Ġunju nżammet il-laqgħa ġenerali ta' l-Inter Club Malta. Il-laqgħa bdiet bil-qari u l-approvazzjoni tal-minuti ta' l-aħħar laqgħa ġenerali. Wara kien imiss lil President Marcel Mercieca jindrizza lil dawk preżenti filwaqt lit-teżorier ta' r-rendikont finanzjarju għal l-istaġun 2018/19. Wara l-interventi ta' wħud minn dawk preżenti, il-laqgħa ntemmet bil-konferma tal-kumitat għal l-istaġuni 2019/20 u 2020/21. Sħubija 2019/20 Nixtiequ nfakkru li reġa' wasal iż-żmien biex tiġġedded l-isħubija għal l-Istaġun 2019/20 fl-INTER CLUB MALTA. Titlifx din l-okkażjoni biex tissieħeb fl-aqwa u l-akbar klabb tal-INTER u tkompli tagħmel parti mill-familja kbira INTERISTA. Bħal kull sena, il-Kumitat javża li fl-istaġun li ġej il-membri se jkomplu jgawdu minn benefiċċji kbar bħal tqassim ta' materjal esklussiv tal-Inter (ara ritratt). Il-membri tagħna wkoll se jkomplu jgawdu benefiċji fejn jidħlu biljetti għal-logħob tal-Inter. Aktar il-quddiem se jitħabbru aktar inċentivi ġodda li minnhom il-membri se jgawdu bis-sħubija tagħhom mal-klabb tagħna fl-istaġun li ġej. Il-materjal li se jitqassam jikkonsisti - mazz ta' karti tal-logħob bil-logo ta' l-Inter, agendina, bandiera, sport bag, bottle opener bil-logo ta' l-Inter kollox f'kaxxa tal-metal bil-logo ta' l-Inter.Nixtiequ nfakkru li min mal-ħlas tas-sħubija jagħti donazzjoni ta' €10 jingħata mug, maduma u sticker (in stock). Dan l-istagun se titkompla l-iskema speċjali għall-membri li jġeddu s-sħubija anke fir-rigward tad-dħul fil-klabb għal-logħob tal-Inter fuq il-Big Screen LI SE JIBQA B'XEJN. MINN TLETT STAGUNI ILU L-LOGĦOB FUQ IL-BIG SCREENS KOLLHA TAL-KLABB TAGĦNA BDEW JINTWEREW FUQ L-HD. Għall-Istaġun 2019/20, il-ħlas tas-sħubija se jibqa' dak ta' €25.00 u l-membri jistaw iġġeddu l-isħubija billi jiġu l-klabb fil-ħinijiet tal-ftuħ nhar ta' - Tlieta, l-Erbgħa u l-Ġimgħa bejn is-6.30p.m. u t-8.00p.m. u nhar ta' Ħadd bejn id-9.30a.m. u l-11.30a.m. Tista' wkoll tibgħat ċekk pagabbli lill-INTER CLUB MALTA flimkien mal-formola t' hawn taħt. FORMOLA HLAS TAS-SĦUBIJA STAĠUN 2019/20 Isem u Kunjom: _______________________________ Indirizz:_______________________________________ _____________________________________________ _____________________________________________ ID: __________________________________________ Data Tat-Twelid: _______________________________ e-mail: _______________________________________ Numri tat-telefon: ______________________________ Xewqat sbieħ f'għeluq snienhom lil: AWISSU: David Abela; Clint Borg; Borg Jeffrey; Aidan Bouvet; Mariolino Bugeja; David Cachia Caruana; Carmelo k/a Charles Calleja; Melvin Calleja; Pat. Thomas Calleja O.F.M. Conv.; Silvio Camilleri; Neville Carabott; Elton Cardona; Mary Caruana; Paul Cassar; Gino Cauchi; Lawrence Cauchi; Andrea Chircop; Andrew Cilia; Aleksei Cini; Joseph Cini; Joe Cossai; George Cuschieri; Neville Dalli; Rueben Debono; Joseph Deguara; Mariah Desira; Austin Duca; Silvio Ellul; Christine Farrugia; Mario Farrugia (Dabdabu); Reuben Farrugia; Elaine Galea; Simone Grech; Albert Mangion; Luigi Mazzonello; Stefania Mercieca; Silvio Mifsud; Christopher Montefort; Luca Parnis; Matthew Polidano; Andrew Porsella Flores; Adrian Sammut; Joe Scerri; Teo Javier Schembri; Carlos Sultana; Carlo Tagliabue; Andrea Villa; Martina Xuereb; John Zammit; Keith Zammit; Larkin Zammit; Marija Zammit; Tony Zerafa.